รพ.กาฬสินธุ์ จัดกีฬาสีสามัคคีแจกหมวกกันน็อค “ขับขี่ปลอดภัยปีใหม่ 2561” โรงพยาบาลกาฬสินธุ์ จัดกีฬาสีสามัคคี ประจำปี 2560 สานสายสัมพันธ์ สร้างความสามัคคีของพนักงาน เจ้าหน้าที่ พร้อมแจกหมวกกันน็อค กิจกรรมรณรงค์ขับขี่ปลอดภัย ปีใหม่ 2561 เพื่อลดการสูญเสีย ด้านผู้อำนวยการโรงพยาบาลกาฬสินธุ์ ช่วง 7 วันอันตราย ขอให้ทุกคนช่วยกันดูแลพี่น้องประชาชนอย่างเต็มที่ เมื่อวันที่ 26 ธันวาคม 2560 ที่บริเวณลานโรงพยาบาลกาฬสินธุ์ นายแพทย์บรรพจน์ สุวรรณชาติ ผู้อำนวยการโรงพยาบาลกาฬสินธุ์ เป็นประธานเปิดการแข่งขันกีฬาสีสามัคคี โรงพยาบาลกาฬสินธุ์ ประจำปี 2560 ซึ่งจัดขึ้นเพื่อใช้ กีฬา เป็นสื่อในการสานสายสัมพันธ์ สร้างความเข้าใจอันดี สร้างความสามัคคีกลมเกลียวให้เกิดขึ้นในหมู่คณะ “กีฬาเป็นยาวิเศษ” สร้างความสัมพันธ์อันดีระหว่างบุคลากร กับองค์กร อันจะนำไปสู่การปฏิบัติงานร่วมกันอย่างมีคุณภาพ พร้อมนี้ได้จัดกิจกรรมรณรงค์องค์กรต้นแบบลดอุบัติเหตุบนท้องถนน ประจำปี 2561 โดยผู้อำนวยการโรงพยาบาลกาฬสินธุ์ คณะผู้บริหาร ได้มอบหมวกนิรภัยให้กับพนักงาน เจ้าหน้าที่ เพื่อความปลอดภัย และได้ขับขี่รถจักรยานยนต์ สวมหมวกกันน็อค เพื่อรณรงค์ให้ประชนชาวกาฬสินธุ์ สร้างจิตสำนึกขับขี่ปลอดภัย สวมหมวกนิรภัย 100% เมาไม่ขับ คาดเข็มนิรภัย นายแพทย์บรรพจน์ สุวรรณชาติ ผู้อำนวยการโรงพยาบาลกาฬสินธุ์ กล่าวว่า โรงพยาบาลกาฬสินธุ์ เป็นหน่วยงานที่ดูแลสุขภาพของประชาชน และยังเป็นหน่วยงานที่ตระหนักและให้ความสำคัญเรื่องความปลอดภัยทางถนนมาอย่างต่อเนื่อง จริงจัง ดังนั้น ในช่วงเทศกาลปีใหม่ 2561 ขอให้บุคลากรของโรงพยาบาลกาฬสินธุ์ทุกคนทำหน้าที่ให้เต็มที่ในการดูแลประชาชนช่วง 7 วันอันตราย ที่มีการใช้รถใช้ถนนเป็นอย่างมาก เพื่อลดความสูญเสียให้มากที่สุด